|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αρ. Πρωτ.: 5870 Αθήνα, 25/01/2016

**ΔΕΛΤΙΟ ΤΥΠΟΥ**

Το Εργατικό Κέντρο Αθήνας στηρίζει το δίκαιο αγώνα των εργαζομένων στο Ευγενίδειο Θεραπευτήριο, που για άλλη μια φορά είναι απλήρωτοι επί 5 μήνες και μέσα από το σωματείο τους παλεύουν για το δικαίωμα σε αξιοπρεπή εργασία.

Η Διοίκηση του Θεραπευτηρίου μάλιστα, που θυμίζουμε ότι πρόκειται για τη Διοίκηση του Καποδιστριακού Πανεπιστημίου Αθηνών, αντί να τους πληρώσει, ενημέρωσε παραμονή Πρωτοχρονιάς ότι θα μειώσει τους μισθούς τους κατά 25%!

Εδώ και δύο χρόνια, οι εργαζόμενοι ζουν ένα γολγοθά, αφού αναγκάζονται να ζουν με ελάχιστα ποσά που τους καταβάλλονται σε συνθήκες εργασιακής ανασφάλειας.

Οι εργαζόμενοι προχώρησαν σε επίσχεση εργασίας και ασφαλιστικά μέτρα για να διασφαλίσουν τα στοιχειώδη δικαιώματά τους. Με έκτακτη Γενική Συνέλευση στις 5/1 , αποφάσισαν 24ωρη απεργία τη Δευτέρα 11/1.

Η Διοίκηση προχώρησε σε μια πρωτοφανή αντεργατική πράξη, αφού μετέφερε στο νοσοκομείο δύο εργαζόμενους από τα πεντάμηνα προγράμματα του ΟΑΕΔ, για να υποκαταστήσουν τους εργαζόμενους στον καθαρισμό, που κάνουν επίσχεση εργασίας. Οι εργαζόμενοι του ΟΑΕΔ έχουν προσληφθεί με άθλιες συνθήκες εργασίας και αμοιβές για να καλύψουν τις θέσεις καθαρισμού στο ΕΚΠΑ, και όχι για να λειτουργούν ως απεργοσπαστικός μηχανισμός στις ΑΕ του ιδρύματος.

Τη Δευτέρα 11/1 οι εργαζόμενοι προχώρησαν σε κινητοποίηση, ενώ την Τρίτη πραγματοποιήθηκε νέα Γενική Συνέλευση.

Οι προηγούμενες «απόπειρες διάσωσης» του Ε.Θ. που στόχευαν τους μισθούς και τα δικαιώματα των εργαζομένων, αποδείχτηκε πόσο αναποτελεσματικές και αποτυχημένες ήταν. Θα ακολουθηθεί και τώρα η ίδια συνταγή;

Εκατοντάδες χιλιάδες εργαζόμενοι στον ιδιωτικό τομέα εργάζονται απλήρωτοι, με χρωστούμενα πολλούς μισθούς, ενώ οι εργοδότες ζητούν φοροαπαλλαγές και μείωση εργοδοτικών εισφορών. Δε θα ανεχτούμε άλλο αυτό το φαινόμενο.

Η διοίκηση του Ευγενίδειου Θεραπευτηρίου και η διοίκηση του Πανεπιστημίου, που έχει τη συνολικότερη ευθύνη, οφείλουν να αναθεωρήσουν την άποψη και τα σχέδια σε βάρος των εργαζομένων, των εισοδημάτων και των δικαιωμάτων τους.

- Άμεση καταβολή των δεδουλευμένων τους.

- Καμία μείωση των μισθών τους.

- Όχι στις ελαστικές εργασιακές σχέσεις σε δημόσιο και ιδιωτικό τομέα.

**Το Δ.Σ.**